《满江红 琴弈双清为阎牛叟赋》
清代·陈维崧

绿齿摴蒱，憨狂煞、他家儿女。笑此是、牧猪奴戏，何心共赌。

懒凭绣床抽蛱蝶，爱拈红子争龙虎。恰偏逢、郎手劣于侬，降幡举。

奁乍敛，墙阴午。香半灺，灯花吐。逗琴心忽入，海天寒处。

时世几多筝笛耳，蛾眉也解英雄苦。砉崩腾、只把汉宫秋，临风鼓。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。